
Forhistorien


I år er det 220 år siden H.C. Andersen blev født.


Derfor vil vi gerne fejre ham og vise, at vi er mange, der elsker ham, selv om vi måske aldrig kan måle os med hans genialitet, kan vi dog stadig holde eventyret i live.


Forskellige forfattere, der normalt skriver i andre genrer, har været med til at fejre ham ved at skrive et eventyr eller en fortælling om ham.


Forfatterne kan mødes lørdag den 13. september 2025 i Præstø til et arrangement, der hedder ”Gyldne dage i Præstø,” hvor det vindende eventyr bliver afsløret i den konkurrence, vi har udskrevet.


Teksterne er korrekturlæst af de medvirkende forfattere og af Hans-Willy Bautz og Lone Rytsel i fællesskab.


Bogen er udgivet af Sandvig Folkeoplysning og Bogforlaget i Sandvig.


Tak til alle medvirkende.


2025










Der var engang en kusk af Hans-Willy Bautz


Det bedste er altid at høre det direkte fra hestens mund, siger man. Men jeg vover nu den påstand, at en overleveret historie også kan være god og sandfærdig. Således kendte jeg en, der kendte en, som kunne fortælle om H.C. Andersens besøg på Bregentved Slot ved Haslev i sine sidste leveår. Og hvem var det så, der kendte en? Det var såmænd ledende bibliotekar Jens A. Nielsen (1917-1991), Haslev Folkebibliotek, der engang havde talt med en olding, der i sin tid havde været kusk på Bregentved Slot.


Denne gamle mand fortalte om H.C. Andersens besøg på slottet, efter at jernbanen var kommet til Haslev i 1870, så digteren kunne køre direkte fra København til Haslev med damptog. Det har sikkert været en eventyrlig oplevelse for den efterhånden efter datidens begreber ældre herre, men sikkert også en lettelse. Tidligere kørte han med diligencen, når han skulle til Bregentved. Når denne nåede Holtealleen med dens 551 lindetræer, vidste H.C. Andersen, at han var tæt på sit rejsemål. Den smukke allé, der blandt andet kan ses fra Sydmotorvejen, fører nemlig over en bakke og direkte ned til slottet.


Efter 1870 kom han så med toget til Haslev, hvor kusken hentede ham i en karet og bragte ham over ujævne grusveje fra stationen og til Bregentved Slot, hvor den lensgrevelige familie Moltke tog imod ham ved hoveddøren. Det er ikke kendt, hvor mange gange H.C. Andersen kom med toget til Haslev, men det kan sikkert ikke have været ret mange, da han på sine sidste år før han døde i 1875 var ret svagelig og derfor formodentlig havde ret svært ved at klare rejsestrabadserne.


Selvom H.C. Andersen havde ry for at være noget af en nasser, der lod sig opvarte med kost og logi på slotte og herregårde over det ganske land, så var han en skattet gæst, der kunne underholde herskabet og dets børn med blandt andet papirklip og eventyrlige historier.


Selv havde jeg sidst i 1970’erne fornøjelsen af at være til afternoon tea hos lensgreveparret, Hans Hemming Joachim Christian lensgreve Molte og hans skotske hustru Annette Jean, der fortalte, at de i slottets panserskab havde breve og papirklip fra H.C. Andersens hånd. De blev kun taget frem ved særlige lejligheder. Desværre var mit besøg ikke af en sådan karakter. Det kunne ellers have været spændende at se dem.


Tilbage til kusken, der fortalte bibliotekaren, at H.C. Andersen ville have, at kusken om natten vogtede uden for hans værelsesdør, fordi han var bange for, at der ville komme nogen og slå ham ihjel.


Han var også bange for at brænde inde. Følgelig havde han altid et langt tov med i bagagen, hvilket han kunne bruge til at fire sig ned med i tilfælde af brand. Han havde sandsynligvis ikke gjort sig tanker om, hvordan og hvor han skulle fastgøre tovet, før han flygtede fra flammerne. En vinduessprosse havde muligvis ikke kunnet holde til at bære hans og tovets vægt.


Digteren nærede også en angst for at blive forgiftet, så når han var på Bregentved, hentede kusken vand til hans te. Og det var altså ikke vand fra slottets køkken, men vand fra en kilde, der befinder sig i et lettere sumpet område bag en sø ved den rødkalkede vandmølle over for slottet. Siden da kaldes kilden i folkemunde for tekilden. Den eksisterer stadig og står som et dryppende monument til højre i en lavning, når man ad skovvejen, der går ind fra landevejen ved slottet, er gået nogle få hundrede meter ind i Bregnemade Skov. Og det er ganske vist …










Den standhaftige landsoldat af Gitte Rasmussen


Frit oversat og inspireret af H.C. Andersens ”Den tapre tinsoldat”


Der var engang femogtyve ukrainske landsoldater. De var alle landsmænd, thi de var født i samme land: Ukraine. Geværet holdt de i armen og de kiggede alle lige ud. Uniformen, som de var stolte af, var camouflage-farvet.


Det allerførste de hørte om krig og soldater var, da de var børn. Da låget blev taget af gaveæsken med legetøj: ”Tinsoldater!” råbte en lille dreng og klappede i hænderne, da han fik dem til sin fødselsdag. Han satte dem op i række på bordet. Den ene soldat lignede mere eller mindre den anden, kun én eneste var lidt anderledes. Han havde kun ét ben. Dog stod han lige så fast på sit ene ben med sine krykker, som de andre på deres to, og det er netop ham, det handler om.


På bordet, hvor drengen stillede dem, var der meget andet legetøj, men det, der faldt mest i øjnene, var et flot slot af karton. Gennem de små vinduer kunne man se lige ind i salene. Udenfor stod de små træer rundt om et spejl, der skulle ligne en sø. Små svaner svømmede i søen og spejlede sig. Han var glad for det, men mest for en lille fin dame, som stod midt i den åbne slotsdør. Hun var også lavet af karton. Hun havde en nederdel på af det fineste silke og et smalt blåt bånd over skulderen. Midt i det sad en skinnende sten lige så stor som hendes ansigt. Figuren strakte begge sine arme ud – hun var danserinde – og så løftede hun sit ene ben så højt hun kunne, så det så ud, som om hun kun havde et ben ligesom ham.


”Hun er lige noget for mig!” tænkte han; ”men hun er en fin dame. Hun bor i et slot, og jeg har kun en æske, og den er vi femogtyve om. Det er ikke et sted for hende! Men jeg vil forsøge at lære hende at kende!”. Og så lagde han sig, så lang han var, bag en tobaksdåse, der stod på bordet. Der kunne han ligge og kigge på den lille fine dame, som blev ved med at stå på ét ben uden at komme ud af balance.


Da det blev aften, blev alle tinsoldater lagt i æsken. Folkene i huset gik i seng. Nu begyndte alt legetøjet at blive levende og lege. De legede besøg, de legede krig og holdt fest. Tinsoldaterne raslede i æsken. De ville være med, men de kunne ikke få låget af.


Nøddeknækkeren slog kolbøtter og kridtet lavede ballade på tavlen. Der var en larm, så kanariefuglen vågnede og begyndte at snakke med – endda på vers. De to eneste, som ikke rørte sig af stedet, var tinsoldaten og den lille danserinde. Hun stod så rank på tæer og med begge arme udad. Han var lige så standhaftig på sit ene ben, og hans øjne veg ikke et øjeblik fra hende.


Nu slog klokken tolv, og ”bang” sprang låget af tobaksdåsen, men der var ingen tobak i, nej, men en lille sort trold. Meget mystisk!


”Tinsoldat,” sagde trolden. ”Vil du holde dine øjne hos dig selv!”. Men tinsoldaten lod som om, han ikke hørte noget. ”Du skal vente til i morgen,” sagde trolden.


Da det blev morgen og børnene stod op, blev tinsoldaten sat hen i vinduet, og om det var trolden eller vinden, der gjorde det – pludselig fløj vinduet op, og soldaten røg på hovedet ned fra tredje sal. Der var virkelig langt. Han stod på hovedet med benet opad på sin kasket. Bajonetten nede mellem brostenene. Tjenestepigen og den lille dreng kom straks ned for at lede, men selvom de var lige ved at træde på ham, kunne de ikke se ham. Hvis han havde råbt: “Her er jeg!” Så havde de nok fundet ham, men han fandt det ikke passende som soldat at skrige højt.


Alt dette tænkte landsoldaten på, mens de femogtyve tilfangetagne soldater stod der på pladsen.


Nu begyndte det at regne meget stærkt. Der kom en ordentlig skylle. Da den var forbi, kom der to russere. ”Se!” sagde den ene, ”Se, den étbenede ukrainer! Ham skal vi da have lidt sjov med”. Og så lavede de et halsbånd af reb, lagde det om halsen på ham og trak ham ned ad gaden. Der løb børn og hujede, og nogle russiske soldater klappede ad ham. Det var frygteligt! Han blev trukket op og ned ad gaden, og ind imellem hev de så hårdt, at rebet strammede forfærdeligt om halsen. Men han var standhaftig, fortrak ikke en mine, så lige ud og holdt i sine krykker. Lige med et faldt han lige så lang han var med ansigtet nede i brostenene, så alt et øjeblik blev sort. ”Hvor mon jeg nu kommer hen,” tænkte han, ”Alt det her er russernes skyld! Men hvis den lille fine danserinde fandtes i virkeligheden, så måtte der gerne komme flere russere”.

